STEC แกร่งสวนตลาด! บวก 3% รับผลดีโครงการภาครัฐเดินหน้าต่อหลังจบเลือกตั้ง
STEC แกร่งสวนตลาด! บวก 3% รับผลดีโครงการภาครัฐเดินหน้าต่อหลังจบเลือกตั้ง ล่าสุด ณ เวลา 10.26 น. อยู่ที่ระดับ 23.70 บาท ปรับตัวขึ้น 0.70 บาท หรือ 3.04% ด้วยมูลค่าซื้อขาย 839.67 ล้านบาท
25 มี.ค. 2562

ผู้สื่อข่าวรายงานว่า ราคาหุ้น บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC ล่าสุด ณ เวลา 10.26 น. อยู่ที่ระดับ 23.70 บาท ปรับตัวขึ้น 0.70 บาท หรือ 3.04% ด้วยมูลค่าซื้อขาย 839.67 ล้านบาท

ทั้งนี้ บล.ฟินันเซีย ไซรัส แนะ”ซื้อ”หุ้น STEC ให้ราคาเป้าหมายที่ 28.50 บาท โดยมองว่างานประมูลโครงการใหญ่ ๆ ที่รัฐบาลปัจจุบันพยายามผลักดัน จะได้เห็นต่อเนื่องหลังผลเลือกตั้งเบื้องต้นชัดเจน ขณะที่ปริมาณงานในมือ (Backlog) ที่มีสูงถึง 1.05 แสนล้านบาท ซึ่งโดดเด่นกว่ากลุ่ม และคาดหวังจะได้งานใหม่กว่า 3 หมื่นล้านบาท จากทางด่วนพระราม 3 รถไฟทางคู่ มอเตอร์เวย์ สนามบินอู่ตะเภา เป็นต้น
ด้านฐานะการเงินแกร่ง คาดกำไรปกติเพิ่มขึ้น 22% เป็น 1.58 พันล้านบาท ปัจจุบันมี PE 22 เท่า คิดเป็น PEG 1 เท่า ต่ำกว่าในอดีตที่ 1.3-1.5 เท่า
ขณะเดียวกัน บล.เคจีไอ (ประเทศไทย) ระบุในบทวิเคราะห์ว่าผลการเลือกตั้งของไทยเมื่อสุดสัปดาห์ที่ผ่านมา ส่งผลให้ปัจจัยการเมืองจะคลี่คลายลง และมีโอกาสที่จะมีการจัดตั้งรัฐบาลผสม โดยพรรคพลังประชารัฐ (พปชร.) รวมกับพรรคพรรคภูมิใจไทย ,พรรคประชาธิปัตย์ และพรรคเล็กพรรคน้อยอื่นๆ ซึ่งจะทำให้มีจำนวนส.ส. รวมเกิน 250 ที่นั่ง ทำให้ความคาดหมายว่าการดำเนินนโยบายของรัฐบาลจะต่อเนื่องน่าจะทำให้มีเม็ดเงินไหลเข้าตลาดหุ้นไทยมากขึ้น
โดยหุ้นกลุ่มรับเหมาจะได้อานิสงส์จากความต่อเนื่องของนโยบายรัฐบาล โดยชื่นชอบหุ้นบมจ.ซิโน-ไทย เอ็นจีเนียริ่งแอนด์คอนสตรัคชั่น (STEC) ที่ประเมินว่าการเซ็นสัญญาโครงการใหม่ ๆ จะเกิดขึ้นในช่วงไตรมาส 2-3 ปีนี้ หลังมีรัฐบาลใหม่ รวมถึง Momentum ของกำไรยังเร่งตัวขึ้นจากการรับรู้รายได้แบบ S-curve ที่ชันขึ้นของโครงการรถไฟฟ้าสายสีส้ม ชมพู และเหลือง
ด้านเทคนิคประเมินแนวรับ 22.7 บาท และแนวต้าน 24 บาท โดยมีจุด Stop loss 22.2 บาท